# VU FILOSOFIJOS FAKULTETAS

# PSICHOLOGIJOS INSTITUTAS

# TEISĖS PSICHOLOGIJOS PROFESINĖ PRAKTIKA

VU teisės psichologijos profesinės praktikos vadovės: prof. dr. Ilona Laurinaitytė, el. p.: ilona.laurinaityte@fsf.vu.lt, doc. dr. Kristina Vanagaitė, el. p. kristina.vanagaite@fsf.vu.lt

# Praktikos laikas, trukmė:

|  |  |  |  |  |
| --- | --- | --- | --- | --- |
| Praktikos pavadinimas | Kreditai | Akademinis darbas (540 val.) | Laikotarpis | Atsiskaitymas |
| Praktika institucijoje | Profesinė priežiūra | Savarankiškas darbas |
| Profesinė praktika | 20 | 406 | 48 | 86 | Nuo 2023-12-01iki 2024-03-31 | Gynimas |

# Pagrindinis praktikos tikslas – susipažinti su psichologo darbu ir įgyti įgūdžių įvairiose institucijose ir įstaigose, vadovaujant praktikos vadovui. Studentai įgis praktinių psichologinio įvertinimo, individualaus ir grupinio konsultavimo, mokymo, krizių įveikimo, darbo tarpdisciplininėje specialistų komandoje įgūdžių; sugebės įvertinti individo, šeimos ir grupės psichologines problemas; sugebės moksliškai pagrįsti teikiamos pagalbos principus, asocialaus elgesio prevencines ir teisėsaugos pareigūnų mokymo programas, organizuoti ir dirbti resocializacijos darbą.

**Praktikos metu studentas turi susipažinti ir analizuoti:**

1. Praktikos vietą-instituciją [paskirtį, tikslus, struktūrą; personalo sudėtį ir pareigas; institucijos funkcionavimo aplinką (valdymą, finansavimą, personalo valdymą), institucijos išorinę ir vidinę aplinką; institucijos mikroklimatą (tarpusavio bendravimą, drausmės politiką, tvarką ir kt.); bendradarbiavimą su kitomis institucijomis; ryšius su visuomene].
2. Klientų grupę (klientų skaičių įstaigoje, klientų grupes, klientų socialinį statusą, pagrindines klientų socialines ir psichologines problemas).
3. Teikiamų paslaugų pobūdį ir psichologinės pagalbos proceso organizavimą.
4. Taikomus psichologinio darbo metodus ir priemones.
5. Psichologo pareigybę, jo funkcijas, vaidmenis.
6. Reikalingus teisės aktus.
7. Praktinį psichologo darbą, profesinės etikos laikymąsi.
8. Psichologo darbą komandoje, bendradarbiavimą su kitais specialistais.

**Galimos pasirenkamosios teisės psichologijos profesinės praktikos sritys ir vietos**

Teisės psichologijos praktika teisėsaugos institucijose, įvairiose valstybinėse ir nevyriausybinėse organizacijose, teikiančiose psichologines paslaugas teisės taikymo srityje. Parenkant praktikos vietas atsižvelgiama į tai, kad jose dirbtų kvalifikuotas psichologas, turintis ne mažesnį nei 3 metų praktinio darbo stažą.

**Vadovavimas praktikai ir profesinė priežiūra**

Praktikai vadovauja Psichologijos instituto dėstytojas - praktikos vadovas (*toliau* – VU praktikos vadovas) bei profesionalus psichologas praktikos vietoje (*toliau* – Įstaigos praktikos vadovas). Studentai iki 2023 m. gruodžio 1 d. parengia praktikos užduotis ir suderina jas su abiem praktikos vadovais. Įstaigos praktikos vadovas sudaro sąlygas studentui stebėti profesionalių psichologų darbą, atlikti numatytas užduotis, konsultuoja, aptaria praktikos metu iškilusius klausimus, suteikia kitą reikalingą pagalbą, įvertina studento darbą pasibaigus praktikai. Įstaigos praktikos vadovas atlieka studento praktikanto profesinę priežiūrą.

Su VU praktikos vadovu studentai ne rečiau nei kartą per mėnesį susitinka aptarti praktikos eigos bei iškilusių sunkumų (konkreti data nustatoma abipusiu susitarimu; apie ją pasirašant sutartį turi būti pranešta Įstaigos praktikos vadovams). VU praktikos vadovas teikia profesinę priežiūrą studentams praktikantams VU kurso tvarkaraštyje numatytu laiku. Susitikimo metu aptariamas praktikanto darbas, padedama į darbą pažvelgti ir emociniu, ir kognityviniu lygmeniu, padedama praktikantui ugdyti pasitikėjimą savimi ir profesinį tapatumą.

# Praktikos dokumentacija:

• Tarp VU, Institucijos, kurioje atliekama praktika, vadovo ir studento yra pasirašoma trišalė Studento praktinio mokymo sutartis (3 egz. – trims šalims). Sutarties formą pildo studentas.

• Praktikos pradžioje studentas kartu su praktikos vadovu organizacijoje parengia ***Profesinės praktikos užduotis,*** kurias studentas turi pateikti VU Psichologijos instituto praktikos vadovui.

• Institucijos praktikos vadovui pristatoma forma ***Studento (ės) profesinės praktikos įvertinimas***, kad pastarasis žinotų, jog reikės įvertinti studento veiklą.

Dokumentų formos: <https://www.fsf.vu.lt/studentams/magistranturos-studijos/teises-psichologija#praktika>.

# Teisės psichologijos profesinės praktikos atlikimo darbo vietoje reikalavimai:

1. Studentas turi turėti galimybę darbo vietoje skirti pakankamai laiko teisės psichologijos profesinės praktikos užduotims atlikti.
2. Turi būti aiškus atskyrimas tarp tiesioginio darbo užduočių ir studento mokymosi tikslų bei uždavinių, rodančių, kad teisės psichologijos profesinė praktika yra mokymosi procesas, t. y. ji turi būti nukreipta studento naujų žinių įgijimui, o ne išimtinai sukoncentruota į Institucijos paslaugų teikimą, kurioje studentas dirba.
3. Studento praktikos vadovas negali būti jo darbo vietos administracijos vadovas ar koordinatorius.
4. Studento teisės psichologijos profesinės praktikos mokymosi patyrimas turi „kilti“ iš institucijos, kurioje jis dirba, visumos, bet skirtis nuo jo, kaip darbuotojo, tiesioginių funkcijų atlikimo. Visos pastangos praktikos metu turi būti nukreiptos į studento, kaip psichologo, tobulėjimą.
5. Institucija, kurioje studentas dirba, turi susipažinti su studento teisės psichologijos profesinės praktikos užduotimis ir sutikti su jo išsikeltų uždavinių atlikimu darbo vietoje.

# Pagrindinės teisės psichologijos profesinės praktikos dalys

# Studentas praktikos metu turi atlikti užduotis, kurias jam skiria Įstaigos praktikos vadovas darbo vietoje, atsižvelgdamas į institucijos tikslus, poreikius ir pan. Teisės psichologijos magistrantūros programos praktika - sudėtinė mokymosi proceso dalis ir tąsa, todėl studentui praktikos vietoje turi būti sudaryta galimybė ir skirta pakankamai laiko atlikti konkrečias praktikos užduotis. Galimos praktikos užduotys:

* Profesionalaus psichologo darbo stebėjimas (dalyvaujant konsultavimo susitikimuose, stebint grupės darbą, mokymus ir pan.).
* Bendras darbas su profesionaliu psichologu (kartu konsultuojant, dalyvaujant grupės darbe, kartu atliekant tyrimą ar realizuojant kokį nors kitą darbo projektą).
* Savarankiškas studento darbas praktikos vietoje (psichologinio įvertinimo atlikimas, psichologinės išvados rašymas, paskaitos ir kita švietimo veikla, pagalbinio pobūdžio priemonių pravedimas, individualus ar grupinis konsultavimas, savarankiško darbo projekto parengimas ir pan.) prižiūrint praktikos vadovams.
* Praktikos vadovų konsultacijos (iškylančių darbe problemų aptarimas, savarankiško darbo priežiūra ir pan.).

Konkrečios užduotys, kurias turi atlikti studentas, turi būti numatytos praktikos užduotyse.

# Atsiskaitymas:

Praktikos vietoje studentai atsiskaito pagal Institucijoje nustatytą tvarką. Studento atlikta praktika vertinama gynimo metu VU. Atsiskaitant už praktiką, studentas pateikia teisės psichologijos profesinės praktikos ataskaitą (raštu). Prie ataskaitos pridedamas Įstaigos praktikos vadovo atsiliepimas apie studento darbą. Visa tai pristatoma studento VU praktikos vadovui. Atsiskaitymo terminai, profesinės praktikos aptarimo data ir laikas skelbiami Psichologijos instituto internetiniame puslapyje. Pageidautinas Įstaigos praktikos vadovo dalyvavimas. Galutinį įvertinimą rašo VU praktikos vadovas, atsižvelgdamas į profesinės praktikos ataskaitą, gynimą ir Įstaigos praktikos vadovo įvertinimą.

# Reikalavimai profesinės praktikos ataskaitai:

# Praktikos ataskaita rašoma atsižvelgiant į turimas praktikos užduotis (jos turi būti pridedamos prie ataskaitos). Ataskaitoje turi būti šios dalys:

# Institucijos, kurioje atliekama praktika, apibūdinimas (jos struktūra, personalas, darbo organizavimas, bendradarbiavimas su kitomis institucijomis, psichologo darbą reglamentuojančios instrukcijos ir įstatymai).

# Klientai. Kas kreipiasi, kokios dažniausios problemos ir pan.

# Kiekybinis praktikos metu atliktų užduočių ir kitų darbų aprašymas (kada ir kas daryta, kiek kartų). Kiekybinėje analizėje turi matytis visi praktikos metu nuveikti darbai. Prieduose būtina pateikti atliktų užduočių pavyzdžių. Nuoroda į priedus reikalinga tam, kad būtų galima lengviau suprasti ataskaitos turinį bei įvertinti atliktų darbų kokybę. Kiekybinis atliktų užduočių aprašymas turi būti pasirašytas Įstaigos praktikos vadovo.

# Kokybinis praktikos metu atliktų užduočių aprašymas (būtinai turi apimti ataskaitas apie psichologinio įvertinimą ir konsultavimą). Taip pat turi būti atsiskaityta už kitas konkrečias užduotis, kurias magistrantas atliko praktikos vietoje trumpai aprašant užduoties tikslą, naudotus metodus ir pateikiamus rezultatus (prieduose, laikantis visų profesinės etikos reikalavimų, pridedami atliktų tyrimų protokolai arba jų kopijos; paskaitų ir kitų užsiėmimų planai; sukurtos anketos, lankstinukai, projektai ir pan.).

# Profesinė refleksija:

# kokių įgūdžių įgijo praktikos metu, su kokiais naujais metodais susipažino (parašyti konkrečiai, su pavyzdžiais);

# studento stiprybės praktikos metu;

# problemos, sunkumai, su kuriais susidūrė praktikos metu. Tai analizuojant, išskirti, kokių žinių ir įgūdžių, reikalingų savarankiškam darbui, trūksta, ką, atsižvelgiant į tai, galima siūlyti keisti ar papildyti universitetinėje psichologų rengimo programoje;

# apibendrinimas ir pasiūlymai ateities praktikos organizavimui.